Balotaszállás Községi Önkormányzat Polgármesterétől

**Önkormányzatunk 2010-2014 közötti tevékenységének értékelése**

*Tisztelt Képviselő társaim, Tisztelt Intézményvezetők!*

A mai képviselő-testületi ülés az utolsó hivatalos összejövetelünk, ebben a választási ciklusban.

Az itt jelenlévők tudjuk milyen mozgalmas, változásokkal bővelkedő, négy éven vagyunk túl, de köszönhető a képviselő társaimnak, intézményvezetőknek, a hivatal dolgozóinak, az összetartó jó csapatmunkának, hogy sikerült megoldást találni az újabbnál újabb kihívásokra, a jelentkező problémákra, a kötelezően ellátandó feladatokra.

 Az elmúlt időszakban a képviselő-testület **72** alkalommal ülésezett, ahol **628** határozatot hozott és **83** esetben rendeletet alkotott, illetve módosított.

**2010. október**ében, az alakuló ülésen kezdődött a közös munkánk. Örülök annak, hogy a lakosság részéről olyan képviselők megválasztására került sor, akik megbecsülték a bizalmat, mindvégig felelősségteljes döntéseket hoztak, magukénak érzeték a lakosság hétköznapi gondjait, községünk sorsát, jövőjét.

Több új feladattal, átszervezéssel terhelt időszakot éltünk át. Legjelentősebb változás **2012. évben** az intézményeink önálló jogi személyként, önálló költségvetéssel történő működéssel kezdődött.

Az **adósságkonszolidáció**nak köszönhetően, több éve felhalmozódott adósságainktól, hiteleinktől szabadultunk meg, egy kormányzati intézkedésnek köszönhetően.

 **2013**. **január**tól, a feladatalapú finanszírozás bevezetése érintette az egész önkormányzati rendszert, maga után vonta az egész könyvelési rendszerünk átalakítását.

Képviselő-testületünk **új szabályok**, és az **új finanszírozási rendszer** alapján folytatta munkáját.

**2013. március** elsejével hivatalunk rendszerében is változás történt, ugyanis közösönkormányzati hivatalt kellett létrehozni. Erre Zsana Község Önkormányzatával került sor. A Közös Hivatal vezetője 2013. április 1-től dr Horváth-Fodor Judit jegyző. Ezen időponttól készséges hozzáállással, segítően vesz részt a testület munkájában.

Az átszervezéssel járó feladatokat maradéktalanul teljesítettük, mindezt értékelve sikeresnek tartom ez iránt végzett munkánkat, ami a képviselő-testület, az intézményvezetők, valamint a hivatali dolgozók közös érdeme.

Tudvalévő mindannyiunk számára, hogy fizetőképességünket mindvégig megőriztük, elsődleges szempontunk kezdettől fogva az intézményeink zavartalan működtetése, valamint a kötelező feladataink maradéktalan teljesítése volt.

Ezen túlmenően szükségszerű fejlesztésekről, beruházásokról döntöttünk, majd a megvalósításain dolgoztunk.

**Önkormányzat 2010-2014. közötti fejlesztései – több évre kiható – döntései:**

2010-ben ez irányú munkánkat egy folyamatban lévő beruházás utómunkálataival kezdtük, konkrétan egy **új piaccsarnok** műszaki átadásával. A beruházás eredményeként két új üzlethelyiség nyílt, egy hús- és hentesáru, valamint egy pékáru árusítására. A fedett térrel pedig kulturált helyszínt biztosítottunk a helyi, és környékbeli termelők részére, valamint az új szociális helyiségekkel az eddigi „ közterületi „ illemhely problémája is megoldásra talált. /bruttó 15 mFt /

Még ebben az évben kezdődött a régi **szeméttelepünk rekultivációja**, a közbeszerzés kiírásával, a kivitelező kiválasztásával /bruttó 2,7 mrdFt Társulás vonatkozásában/

Pályázatot nyújtottunk be a „ Tiszta Víz” Ivóvízminőség-javító Önkormányzati Társulás tagjaként, további tíz önkormányzattal közösen, az **egészséges ivóvíz** biztosítása, illetve az EU-s határértékek maradéktalan betartása érdekében, saját vízművünk fejlesztésére. /bruttó 2,348 mrdFt Társulás vonatkozásában/

**2011-ben** a fejlesztési célokat, prioritásukat meghatározva, kerestük a kedvező, számunkra megfelelő pályázati lehetőségeket. Az elnyert pályázatokban vállaltakat határidőre igyekeztünk teljesíteni.

Megkezdődtek a rekultivációs munkák kivitelezése, helyben történő ártalmatlanítással, a monitoring rendszer / négy figyelőkút / kiépítésével. / bruttó 95mFt Balotaszállás vonatkozásában/

**Integrált Közösségi Szintér** / IKSZT / nyertes pályázatunkban vállalt felújítási munkálatokat maradéktalanul elvégeztük, eredményeként megújult az épület teljes fűtésrendszere, valamint a belső helyiségei. / könyvtár, folyosó, előtér, nagyterem, kiszolgáló helyiségek, szociális helyiség /bruttó 18.4 mFt/

**Ivóvíz-javító** program támogatását megnyertük, a **Támogatási Szerződést** aláírtuk!

A szennyvíztisztító telepünk üzemeltetési engedély kiadására irányuló eljárás lezárul, szigorú előírásokat betartva, öt évre rendelkezünk engedéllyel.

**2012-ben** a nyertes projektünk eredményeként elkezdődött a **sportlétesítmény** **bővítés**ének munkálatai, majd ebben az évben a műszaki átadása is. Az objektum két öltöző helyiséggel bővült./bruttó 4.5 mFt/

Pályázati forrás elnyerésével az év közepén került sor az **óvoda épületének felújítására**. /hőszigetelés, nyílászárók cseréje, vegyes tüzelés kialakítása/ bruttó 5.5 mFt/

Internet szolgáltatóval kötöttünk szerződést, bel- és külterületen élők számára **internet elérhetőség**et biztosít, intézményeinket ingyenes végpontokkal láttuk el. /Szemer-Net Kft./

**Start közmunkaprogram** keretében eszközbeszerzésre nyílt lehetőség, **önjáró kistraktor,** **fűnyíró** **adapterrel** és **hótolóval** ellátva, valamint egy **sthil motorfűrész** került beszerzésre. /bruttó1,5mFt/

Az utak karbantartása, illetve a szennyvízszolgáltatás biztonságos fenntartása érdekében egy **új erőgép** / MTZ 920.2/ és egy függesztett **műtrágyaszóró** beszerzésére került sor az év végén. /bruttó 5,9mFt/

**2013. év** tavaszán befejeződött az előző években megkezdett beruházások közül, a régi hulladékgyűjtő telep **rekultivációja**, majd az ingatlan visszakerült az önkormányzat tulajdonába, vállalva az utógondozás, karbantartás munkálatait.

Az **ivóvíz–javító** **beruházás** kiviteli munkálatai, 2013. május 22-én, a munkaterület átadásával megkezdődött. A munkálatok magába foglalják a vízmű épületének teljes felújítását, a tisztító rendszer /technológia/ teljes cseréjét, vezérlőrendszer cseréjét, 100m3-es tisztított víz tározó építését, 2 x 25 m3-es szikkasztó medence építését, 100m3-es magas tározó /glóbusz/ külső- belső felújítását, tűzcsapok , tolózárak, mosató aknák építését, hálózatrekonstrukciót. /bruttó 181,6 mFt Balotaszállás vonatkozásában/

**Külterületi utak** karbantartására irányuló munkálatokat szintén közmunka program keretében valósítottunk meg. Lehetőség nyílt egy **vontatott gréder**, valamint egy **függesztett tárcsa** beszerzésére. /bruttó2,9 mFt/

A közfoglalkoztatás értékteremtő munkájának köszönhetően, az iskola udvarán építettünk egy **fedett kerékpártárolót**, valamint a sportlétesítményünk bővült **új lelátók**kal.

Az iskolai sportobjektum felújítására pályázatot nyújtottunk be 2013. év folyamán, mely nem részesült támogatásban. Önkormányzati ingatlanokon a szükségszerű felújításokat önerőből végeztük. / osztálytermek világítás korszerűsítése, szolgálati lakás fűtésrendszere, konyha, óvoda, közösségi szintér, hivatal belső villamoshálózata/

EDF Démász Zrt. kivitelezésével két új lámpatesttel bővült /javult/ az utcai közvilágítás.

Településünk közbiztonságáért végzett munka elismeréséül 2013-ban elnyertük a **Polgárőr Község kitüntető cím**et. / országosan kettő község részesült kitüntetésben /

**2014.** március 10.-re valósult meg az ivóvíz beruházás, megkezdődött a próbaüzem, a hálózatra történő csatlakozással.

Intézményeikben további felújítási munkálatokat végeztünk. / iskolában osztályterem, közösségi szintérben nyílászárók cseréje, hivatalban a nagyterem belső felújítása/

Közmunka program bevonásával belterületi utak javítását, karbantartását, parkok gondozását végeztük.

A közfoglalkoztatásban résztvevőkkel 1 ha erdőtelepítést, annak ápolását valósítottuk meg egy önkormányzat tulajdonát képező ingatlanon. /0105/21 hrsz/

Az év közepén, az intézményeinknél villamos energia kiváltására irányuló **napelemes /KEOP-2014-4.10.0/N / jelű** **pályázat** kidolgozásáról, majd benyújtásáról döntöttünk. Befogadásáról az értesítés megkaptuk, bízunk a sikeres elbírálásban.

Ebből is láthatjuk, hogy a jelenlegi megbízásunk lejártával a munkáknak közel sincs vége.

Bízom abban, hogy a közelgő választások után közösen tovább folytathatjuk a munkánkat a településünkért, a lakosságért, a jövőnkért.

Még egyszer megköszönöm képviselő-társaimnak a felelősségteljes döntésekben a segítő közreműködést, az intézményvezetőknek, a hivatal dolgozóinak a segítő, kitartó munkát.

Balotaszállás, 2014. október 03.

 *Huszta István*

 *polgármester*